Sodba II Ips 812/2005
Datum: 2008-02-14T01:00:00.000+01:00
ecli: ECLI:SI:VSRS:2008:II.IPS.812.2005
opravilna_stevilka_ii_stopnje: VSL II Cp 3806/2005
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: revizija - obrazloženost revizije

## Jedro

Revizija je samostojno (izredno) pravno sredstvo s posebnim (in omejenim) obsegom izpodbijanja. Ker je njen predmet drugostopenjska sodba, se revident ne more sklicevati na "vso vsebino svoje pritožbe", s katero je izpodbijal sodbo prve stopnje. V reviziji je treba argumente, ki naj bi jo utemeljili, vselej jasno in opredeljeno navesti. To velja še posebej za revizijski razlog bistvene kršitve določb pravdnega postopka. Revizijsko sodišče namreč po uradni dolžnosti pazi samo na pravilno uporabo materialnega prava.

## Izrek

Revizija se zavrne.

## Obrazložitev

Sodišče prve stopnje je toženo stranko zavezalo, da mora tožniku plačati 1.220.000 SIT zadoščenja z zamudnimi obrestmi v višini predpisane obrestne mere, zmanjšane za temeljno obrestno mero za čas od 1.1.2002 do 27.6.2003, od 30.6.2003 do plačila pa po predpisani obrestmi meri zamudnih obresti. Višji tožbeni zahtevek je zavrnilo ter tožnika zavezalo, da mora toženi stranki povrniti 3.521.073 SIT pravdnih stroškov z zakonskimi zamudnimi obrestmi od 2.3.2005 dalje.

Višje sodišče je zavrnilo tožnikovo pritožbo in potrdilo zavrnilni del sodbe prvostopenjskega sodišča. Tožniku je še naložilo, da mora toženi stranki povrniti 275.000 SIT stroškov odgovora na pritožbo (z zakonskimi zamudnimi obrestmi od 24.8.2005).

Zoper to sodbo je tožnik vložil revizijo, v kateri navaja, da izpodbijana sodba nima razlogov o "obsežnih in bistvenih pravdnih navedbah tožeče stranke v pritožbi". Pritožbenemu sodišču očita, da "sodba ignorira vso pritožbo, le pavšalno in vehementno navaja, da pritožba ni utemeljena". Nato se "v izogib ponavljanju sklicuje na vso vsebino svoje pritožbe". Meni, da je "zmotno vsled Š...Ć bistvenih kršitev uporabljeno materialno pravo". Revizijo zaključi s kritiko odločbe o pravdnih stroških.

Revizija ni utemeljena.

Revizija je samostojno (izredno) pravno sredstvo s posebnim (in omejenim) obsegom izpodbijanja. Ker je njen predmet drugostopenjska sodba, se revident ne more sklicevati na "vso vsebino svoje pritožbe", s katero je izpodbijal sodbo prve stopnje. V reviziji je treba argumente, ki naj bi jo utemeljili, vselej jasno in opredeljeno navesti. To velja še posebej za revizijski razlog bistvene kršitve pravdnega postopka. Revizijsko sodišče namreč po uradni dolžnosti pazi samo na pravilno uporabo materialnega prava (371. čl. Zakona o pravdnem postopku - U. l. RS 26/99 in nasl. - ZPP). Vsak očitek bistvene kršitve določb pravdnega postopka je treba zato konkretizirati. Če naj bi bil v tem, da pritožbeno sodišče ni odgovorilo na vse pritožbene navedbe, mora revident jasno, razločno in konkretno povedati, katere so tiste navedbe, ki naj bi po njegovem ostale prezrte. Pavšalne, neopredeljene in nekonkretizirane trditve, da "sodba nima razlogov o obsežnih in bistvenih pravdnih navedbah tožeče stranke v pritožbi", ter da "drugostopna sodba ignorira vso pritožbo, le pavšalno in vehementno navaja, da pritožba ni utemeljena", ne zadoščajo za obrazloženost tega revizijskega razloga. Prav tako ne očitek, da je "zmotno vsled Š...Ć bistvenih kršitev uporabljeno materialno pravo".

Ker sta sodišči prve in druge stopnje pravilno uporabili materialno pravo, revizijska kritika odločbe o stroških postopka pa ni upoštevna (revizija zoper pravnomočno odločitev o pravdnih stroških namreč ni dovoljena - prim. pravno mnenje občne seje VS RS z dne 15. 12. 1998, Pravna mnenja II/98, str. 4 - 6), je revizijsko sodišče revizijo zavrnilo (378. čl. ZPP).